b'\n_START_ARTICLE_\nMasada\n_START_PARAGRAPH_\nMasada (o romanizare a termenului ebraic \xd7\x9e\xd7\xa6\xd7\x93\xd7\x94, Metzad\xc3\xa1, care provine din \xd7\x9e\xd7\xa6\xd7\x95\xd7\x93\xd7\x94, metzud\xc3\xa1, \xe2\x80\x9ecetate\xe2\x80\x9d, "fort\xc4\x83rea\xc8\x9b\xc4\x83") a fost o fort\xc4\x83rea\xc8\x9b\xc4\x83 antic\xc4\x83 cu o pozi\xc8\x9bie strategic\xc4\x83 \xc3\xaensemnat\xc4\x83, pe o colin\xc4\x83 situat\xc4\x83 la marginea de r\xc4\x83s\xc4\x83rit a pustiului Iudeei, pe malul vestic al M\xc4\x83rii Moarte. Colina se afl\xc4\x83 la o altitudine de 63 metri deasupra nivelului m\xc4\x83rii, \xc8\x99i la o \xc3\xaen\xc4\x83l\xc8\x9bime de 450 metri fa\xc8\x9b\xc4\x83 de nivelul M\xc4\x83rii Moarte.\n_START_SECTION_\nIstoria\n_START_PARAGRAPH_\nFort\xc4\x83rea\xc8\x9ba a fost edificat\xc4\x83 \xc3\xaen sec. I \xc3\xae.C. \xc8\x99i extins\xc4\x83 \xc3\xaen timpul domniei regelui iudeu Irod cel Mare (74-4 \xc3\xae.C.). Dup\xc4\x83 cucerirea Ierusalimului de c\xc4\x83tre \xc3\xaemp\xc4\x83ratul roman Titus Flavius Vespasianus \xc3\xaen anul 70 d.C., Masada a fost ultimul refugiu al rezisten\xc8\x9bei antiromane a iudeilor._NEWLINE_Se \xc8\x99tie c\xc4\x83 cei circa 970 de iudei din Masada au preferat s\xc4\x83 se omoare, dup\xc4\x83 un \xc3\xaendelungat asediu (\xc3\xaentre anii 70-73 d.C.), pentru a nu c\xc4\x83dea \xc3\xaen m\xc3\xa2inile lupt\xc4\x83torilor romani, care i-ar fi luat \xc3\xaen robie. Deoarece sinuciderea era interzis\xc4\x83 de religia lor, au fost tras la sor\xc8\x9bi c\xc3\xa2\xc8\x9biva b\xc4\x83rba\xc8\x9bi care s\xc4\x83-i omoare pe to\xc8\x9bi ceilal\xc8\x9bi asedia\xc8\x9bi; dup\xc4\x83 aceasta ultimii r\xc4\x83ma\xc8\x99i s-au omor\xc3\xa2t ei \xc3\xaentre ei. Totu\xc8\x99i, dou\xc4\x83 femei \xc8\x99i cinci copii s-au ascuns, nu au fost omor\xc3\xa2\xc8\x9bi, \xc8\x99i au putut povesti mai t\xc3\xa2rziu cele \xc3\xaent\xc3\xa2mplate._NEWLINE_Rezisten\xc8\x9ba \xc3\xaempotriva unor for\xc8\x9be militare mult superioare \xc8\x99i moartea asedia\xc8\x9bilor constituie p\xc3\xa2n\xc4\x83 azi un simbol al dorin\xc8\x9bei de libertate \xc3\xaen r\xc3\xa2ndurile evreilor. Curajul lor a fost admirat chiar \xc8\x99i de c\xc4\x83tre romani.\n_START_SECTION_\nMasada \xc3\xaen timpurile moderne\n_START_PARAGRAPH_\nFort\xc4\x83rea\xc8\x9ba Masada a fost redescoperit\xc4\x83 \xc3\xaen anul 1838. Reconstruc\xc8\x9bia a \xc3\xaenceput \xc3\xaen 1966, ast\xc4\x83zi Masada fiind und loc de mare atrac\xc8\x9bie pentru turism. \xc3\x8en 1973 au avut loc aici film\xc4\x83rile pentru renumitul film de cinema american Jesus Christ Superstar. \xc3\x8en anul 2001 Masada a fost \xc3\xaenregistrat\xc4\x83 \xc3\xaen lista patrimoniului mondial cultural \xc8\x99i natural al organiza\xc8\x9biei UNESCO.'